**บันทึกหลักการและเหตุผล**

**ประกอบข้อบัญญัติองค์การบริหารส่วนตำบลหนองหว้า**

**เรื่อง หลักเกณฑ์การคัดแยกมูลฝอย พ.ศ. ๒๕๖๒**

**หลักการ**

 ให้มีข้อบัญญัติว่าด้วยหลักเกณฑ์การคัดแยกขยะมูลฝอย เพื่อใช้บังคับในเขตองค์การบริหารส่วนตำบล หนองหว้า อำเภอเบญจลักษ์ จังหวัดศรีสะเกษ

**เหตุผล**

 เพื่อประโยชน์ในการรักษาความสะอาดและการจัดระเบียบในการคัดแยก เก็บ ขน และกำจัดสิ่งปฏิกูลและมูลฝอยในเขตองค์การบริหารส่วนตำบลหนองหว้า อำเภอเบญจลักษ์ จังหวัดศรีสะเกษ ซึ่งพระราชบัญญัติรักษาความสะอาดและความเป็นระเบียบเรียบร้อยของบ้านเมือง พ.ศ. ๒๕๓๕ ซึ่งแก้ไขเพิ่มเติมพระราชบัญญัติรักษาความสะอาดและความเป็นระเบียบเรียบร้อยของบ้านเมือง (ฉบับที่ ๒) พ.ศ. ๒๕๖๐ โดยให้กระทำได้โดยการตราเป็นข้อบัญญัติ จึงตราข้อบัญญัตินี้

**ข้อบัญญัติองค์การบริหารส่วนตำบลหนองหว้า**

**เรื่อง หลักเกณฑ์การคัดแยกมูลฝอย**

**พ.ศ. ๒๕๖๒**

 โดยที่เป็นการสมควรตราข้อบัญญัติองค์การบริหารส่วนตำบลหนองหว้า ว่าด้วยหลักเกณฑ์การคัดแยก มูลฝอย

 อาศัยอำนาจตามความในมาตรา ๖๗ (๒) มาตรา ๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗ และที่แก้ไขเพิ่มเติม และมาตรา ๓๔/๓ (๒) แห่งพระราชบัญญัติรักษาความเป็นระเบียบเรียบร้อยของบ้านเมือง พ.ศ. ๒๕๓๕ และที่แก้ไขเพิ่มเติม โดยความเห็นชอบของสภาองค์การบริหารส่วนตำบล หนองหว้า และนายอำเภอเบญจลักษ์ จึงตราข้อบัญญัติไว้ ดังต่อไปนี้

 ข้อ ๑ ข้อบัญญัตินี้เรียกว่า “ข้อบัญญัติองค์การบริหารส่วนตำบลหนองหว้า เรื่อง หลักเกณฑ์การคัดแยก มูลฝอย พ.ศ. ๒๕๖๒”

 ข้อ ๒ ข้อบัญญัตินี้ให้ใช้บังคับในเขตองค์การบริหารส่วนตำบลหนองหว้า ตั้งแต่วันถัดจากวันประกาศใน ราชกิจจานุเบกษา

 ข้อ ๓ ในข้อบัญญัตินี้

 “มูลฝอย” หมายความว่า เศษกระดาษ เศษผ้า เศษอาหาร เศษสินค้า เศษวัตถุ ถุงพลาสติก ภาชนะที่ใส่อาหาร เถ้า มูลสัตว์ ซากสัตว์ หรือสิ่งอื่นใดที่เก็บกวาดจากถนน ตลาด ที่เลี้ยงสัตว์ หรือที่อื่น และหมายความรวมถึงมูลฝอยติดเชื้อ มูลฝอยที่เป็นพิษหรืออันตรายจากชุมชน

 “มูลฝอยอินทรีย์” หมายความว่า มูลฝอยที่ย่อยสลายได้ง่าย เช่น ซากหรือชิ้นส่วนของพืชและสัตว์ มูลสัตว์ เศษอาหาร หรือมูลฝอยอื่นๆ ที่ย่อยสลายได้ง่าย

 “มูลฝอยนำกลับมาใช้ใหม่” หมายความว่า มูลฝอยทั่วไปที่สามารถนำกลับมาใช้ใหม่หรือนำมาผลิตเป็นผลิตภัณฑ์ใหม่ได้ เช่น แก้ว กระดาษ โลหะ เหล็ก กระป๋อง พลาสติก และวัสดุอื่นๆ

 “มูลฝอยที่เป็นพิษหรืออันตรายจากชุมชน” หมายความว่า มูลฝอยที่ปนเปื้อนหรือมีส่วนประกอบของวัตถุที่อาจเป็นอันตรายหรือกระทบต่อสุขภาพอนามัยของบุคคล หรือมีผลกระทบต่อสิ่งแวดล้อม เช่น หลอดไฟ ถ่านไฟฉาย แบตเตอรี่ กระป๋องหรือภาชนะอื่นใดที่ใช้บรรจุสารเคมี หรือวัตถุที่อาจเป็นอันตรายข้างต้น

 “น้ำชะมูลฝอย” หมายความว่า ของเหลวที่ไหลชะผ่านหรือของเหลวที่ออกมาจากมูลฝอย ซึ่งอาจประกอบด้วยสารละลายหรือสารแขวนลอยผสมอยู่

 “มูลฝอยทั่วไป” หมายความว่า มูลฝอยประเภทอื่น นอกเหนือจากมูลฝอยอินทรีย์ มูลฝอยที่นำกลับมาใช้ใหม่ และมูลฝอยที่เป็นพิษหรือเป็นอันตรายจากชุมชน

 “เจ้าพนักงานท้องถิ่น” หมายความว่า นายกองค์การบริหารส่วนตำบลหนองหว้า

 “เจ้าพนักงานสาธารณสุข” หมายความว่า เจ้าพนักงานซึ่งได้รับการแต่งตั้งจากรัฐมนตรีว่าการกระทรวงสาธารณสุขให้ปฏิบัติการตามพระราชบัญญัติการสาธารณสุข พ.ศ. ๒๕๓๕

- ๒ –

 “อาคาร” หมายความว่า ตึก บ้าน เรือน โรง ร้าน แพ ตลาด คลังสินค้า สำนักงาน หรือสิ่งปลูกสร้างอื่น ซึ่งบุคคลอาจเข้าอยู่หรือเข้าใช้สอยได้ และหมายความรวมถึง อัฒจันทร์ เขื่อน ประตูน้ำ อุโมงค์ หรือป้ายตามกฎหมายว่าด้วยการควยคุมอาคารด้วย

 “อาคารอยู่อาศัยรวม” หมายความว่า อาคารหรือส่วนหนึ่งของอาคารที่ใช้เป็นที่อยู่อาศัยสำหรับหลายครอบครัว โดยแบ่งออกเป็นหน่วยแยกจากกันสำหรับแต่ละครอบครัว

 “ที่หรือทางสาธารณะ” หมายความว่า สถานที่หรือทางซึ่งมิใช่เป็นของเอกชนและประชาชนสามารถใช้ประโยชน์หรือสัญจรได้

 ข้อ ๔ ให้เจ้าของหรือผู้ครอบครองอาคารคัดแยกมูลฝอยแต่ละประเภท ดังนี้

 (๑) มูลฝอยทั่วไป

 (๒) มูลฝอยอินทรีย์

 (๓) มูลฝอยนำหลับมาใช้ใหม่

 (๔) มูลฝอยที่เป็นอันตรายจากชุมชน

 ข้อ ๕ เจ้าของหรือผู้ครอบครองอาคารต้องบรรจุมูลฝอยที่คัดแยกแล้วแต่ละประเภทตามข้อ ๔ ในถุงหรือภาชนะบรรจุมูลฝอย ให้เพียงพอและเหมาะสมกับประเภทของมูลฝอยนั้น

 ถุงสำหรับบรรจุมูลฝอยต้องมีความทนทาน ไม่ฉีกขาดง่าย ไม่รั่วซึม มีขนาดที่เหมาะสม สามารถเคลื่อนย้ายได้โดยสะดวก การบรรจุมูลฝอยลงในถุงต้องมีปริมาณที่เหมาะสม ปิดถุงด้วยการมัดหรือผนึกด้วยวิธีอื่นใดให้มิดชิด รวมทั้งจัดการป้องกันมิให้มูลฝอย น้ำ กลิ่น หรือสิ่งอื่นใดอันเกิดจากมูลฝอยตกหล่น รั่วไหลออกจากถุง

 ภาชนะบรรจุมูลฝอยต้องทำจากวัสดุที่แข็งแรง ทนทาน ไม่รั่วซึม การบรรจุมูลฝอยลงในภาชนะบรรจุ มูลฝอย เช่น ถังสำหรับใส่มูลฝอย ต้องบรรจุในปริมารที่เหมาะสม ไม่ล้นออกนอกภาชนะ มีฝาปิดมิดชิดเพื่อมิให้มูลฝอย น้ำ กลิ่น หรือสิ่งอื่นใดอันเกิดจากมูลฝอยตกหล่น รั่วไหลออกจากภาชนะ และสามารถป้องกันไม่ให้สัตว์และแมลงเข้าไปในภาชนะได้

 ข้อ ๖ มูลฝอยที่มีสภาพ ลักษณะ หรือขนาด ที่ไม่สามารถบรรจุในถุงหรือภาชนะบรรจุมูลฝอยได้ให้แยกไว้ต่างหาก ตามประเภทของมูลฝอย โดยต้องจัดการให้ถูกสุขลักษณะ

 ข้อ ๗ ให้เจ้าของหรือผู้ครอบครองอาคาร นำถุงหรือภาชนะบรรจุมูลฝอยที่คัดแยกประเภทไว้แล้วทิ้งตามวัน เวลา และสถานที่ที่องค์การบริหารส่วนตำบลหนองหว้าประกาศกำหนด

 ข้อ ๘ ผู้ใดฝ่าฝืนข้อบัญญัตินี้ มีโทษปรับไม่เกินห้าร้อยบาท

 ข้อ ๙ ให้นายกองค์การบริหารส่วนตำบลหนองหว้า เป็นผู้รักษาการตามข้อบัญญัตินี้

- ๓ –

 ประกาศ ณ วันที่..................เดือน.......................พ.ศ...................

 (ลงชื่อ)

 (นายเตือน บุญสุข)

 นายกองค์การบริหารส่วนตำบลหนองหว้า

- เห็นชอบ

 (ลงชื่อ) ว่าที่ร้อยตรี

 (สุรจิต เอี่ยมธรรม)

 นายอำเภอเบญจลักษ์